钦定古今图书集成/理学汇编/文学典/第019卷 > 王充
## 钦定古今图书集成/理学汇编/文学典/第019卷 > 王充

按《后汉书》本传：“王充，字仲任，会稽上虞人也。其先自
魏郡元城徙焉。充少孤，乡里称孝。后到京师，受业太
学，师事扶风班彪，好博览而不守章句。家贫无书，常
游洛阳市肆，阅所卖书，一见辄能诵忆，遂博通众流
百家之言。后归乡里，屏居教授。仕郡为功曹，以数谏
争不合去。充好论说，始若诡异，终有理实，以为俗儒”
守文，多失其真，乃闭门潜思，绝庆吊之礼。户牖墙壁
各置刀笔。著《论衡》八十五篇，二十馀万言，释物类同
异，正时俗嫌疑。刺史董勤辟为从事，转治中，自免还
家。友人同郡谢夷吾上书，荐充才学，肃宗特诏公车
征，病不行。年渐七十，志力衰耗，乃造《养性书》十六篇，
裁节嗜欲，颐神自守。永元中，病卒于家。

谢承《后汉书》曰：谢夷吾荐充曰：“充之天才，非学所加，虽前世孟轲、孙卿，近汉扬雄、刘向、司马迁，不能过也。” 袁山松《后汉书》：充所作《论衡》，中土未有传者。蔡邕入吴，始得之，恒秘玩以为谈助。其后王朗为会稽太守，又得其书。及还许下，时人称其才进。或曰：“不见异人，当得异书。” 问之，果以《论衡》之益，由是遂见传焉。《抱朴子》：时人嫌蔡邕得异书，或搜求其帐中隐处，果得《论衡》抱数卷持去。邕丁宁之曰：“唯我与尔共之，勿广也。”

按《论衡自纪》篇：“王充者，会稽上虞人也，字仲任。其先
本魏郡元城，一姓孙一几世。尝从军有功，封会稽阳
亭。一岁仓卒国绝，因家焉。以农桑为业，世祖勇任气，
卒咸不揆于人。岁凶，横道伤杀，怨仇众多。会世扰乱，
恐为怨仇所擒，祖父汎举家担载，就安会稽，留钱唐
县，以贾贩为事。生子二人，长曰蒙，少曰诵。诵即充父”
祖世任气，至蒙诵滋甚，故蒙、诵在钱唐，勇势陵人，末
复与豪家丁伯等结怨，举家徙处上虞。建武三年，充
生为小儿，与侪伦遨戏，不好狎侮。侪伦好掩雀捕蝉，
戏钱林熙，充独不肯，诵奇之。六岁教书，恭愿仁顺，礼
敬具备，矜庄寂寥，有巨人之志。父未尝笞，母未尝非，
闾里未尝让。八岁出于书馆，书馆小僮百人以上，皆
以过失袒谪，或以书丑得鞭充。书日进，又无过失。手
书既成，辞师受《论语》《尚书》，日讽《千字经》。明德就谢师
而专门，援笔而众奇，所读文书亦日博多。才高而不尚苟作，口辩而不好谈对，非其人终日不言。其论说
始若诡于众，极听其终，众乃是之。以笔著文，亦如此
焉，操行事上，亦如此焉。在县位至掾功曹；在都尉府
位亦掾功曹；在太守为列掾五官功曹从事；入州为
从事。不好徼名于世，不为利害见将，常言人长，希言
人短，专荐未达，解已进者过，及所不善亦弗誉，有过
不解亦弗复陷。能释人之大过，亦悲夫人之细非，好
自周，不肯自彰。勉以行操为基，耻以材能为名。众会
乎坐，不问，不言，赐见君将，不及不对。在乡里，慕蘧伯
玉之节；在朝廷，贪史子鱼之行。见污伤不肯自明，位
不进亦不怀恨。贫无一亩庇身，志佚于王公；贱无斗
石之秩，意若食万锺。得官不欣，失位不恨。处逸乐而
欲不放，居贫苦而志不倦。淫读古文，甘闻异言；世书
俗说，多所不安。幽处独居，考论实虚。